विविध ठिकाणी नाल्यांवर मातीभराव; पाणी वाहण्याचे मार्गच बंदिस्त

वसई : वसई पूर्वेतून जाणारा मुंबई-अहमदाबाद राष्ट्रीय महामार्ग यंदा पावसाळय़ात पाण्याखाली जाण्याची भीती आहे. पावसाळ्यात पाण्याचा निचरा होण्यासाठी महामार्गाच्या कडेला विविध ठिकाणी नाले तयार करण्यात आले आहेत. मात्र मातीभराव करून आणि कचरा टाकून हे नाले बुजवले जात असल्याने पाणी वाहून जाण्याचे मार्गच बंद होणार आहेत.

मुंबई-अहमदाबाद राष्ट्रीय महामार्ग क्रमांक आठ हा गुजरातसह इतर विभागांना जोडणारा महत्त्वाचा महामार्ग आहे. मागील काही वर्षांपासून या महामार्गावरील सखल भागांत पावसाळ्यात पाणी साचले. यावर उपाय म्हणून तहसिल विभाग व महामार्ग प्राधिकरण यांच्या मार्फत महामार्गावरील नाले स्वच्छ करण्यात आले होते. मात्र विरार गावदेवी मंदिराच्या समोर पाण्याच्या निचरा होण्यासाठी तयार करण्यात आलेल्या नाल्यावर मातीभराव करून बांधकाम करण्यात आले आहे. त्यामुळे पाणी जाण्याचा मार्ग बंद झाला आहे. महामार्गाला लागूनच तुंगारेश्वर डोंगर आहे. या डोंगरातून पावसाळ्यात मोठय़ा प्रमाणात पाणी वाहून या नाल्यातून जाते. मात्र सध्या या नाल्याची रुंदी कमी झाली असल्याने संपूर्ण पाणी महामार्गावर साचून राहिल्यास वाहतूक सेवा कोलमडण्याची भीती नागरिकांनी व्यक्त केली आहे.

दुसरीकडे चिंचोटी येथे असलेल्या नाल्यात मोठय़ा प्रमाणात कचरा टाकून दिला जात असल्याने हा नालाही बुजू लागला असल्याचे नागरिकांनी सांगितले. महामार्गावर असलेल्या नाल्यावर होत असलेले अतिक्रमण व बेकायदा मातीभराव यांकडे प्रशासनाने दुर्लक्ष केले असल्याने वर्सोवा पूल ते विरार फाटापर्यंत महामार्गावरील बहुतांश ठिकाणच्या नाल्यांची दयनीय अवस्था होऊ लागली आहे. याचा मोठा फटका महामार्गावरून प्रवास करणाऱ्या वाहनचालकांना बसण्याची शक्यता आहे. यासाठी महामार्गावर असलेल्या नैसर्गिक नाल्यांचे सर्वेक्षण करून नाल्यांची स्वच्छता करण्यात यावी तसेच ज्यांनी हे नाले बुजविले आहेत, त्यांच्यावर कारवाई करण्यात यावी, अशी मागणी नागरिकांनी केली आहे.

विविध ठिकाणचा कचराही नाल्यात

महामार्गवर घोडबंदर पुलापासून ते विरार फाटय़ापर्यंत विविध ठिकाणी पाण्याचा निचरा होण्यासाठी नैसर्गिक मार्गावर नाले तयार करण्यात आले आहेत. मात्र या नाल्यात आणि नाल्याशेजारी मातीभराव, इतर ठिकाणचा टाकाऊ कचरा आणून टाकला जात असल्याने नाल्याची रुंदी कमी होऊन पाणी जाण्याचे मार्ग बंद होण्याची शक्यता वर्तवली जात आहे. तसेच नाल्यात कचरा आणून टाकणाऱ्यांवर कोणतीच कारवाई होत नसल्याने सरार्स रात्रीच्या सुमारास कचरा टाकला जात आहेत.

महामार्गावरील नाल्यांचे सर्वेक्षण करून नाल्यांची स्वच्छता करण्यात येणार आहे. जे नाले मातीभराव व कचरा टाकून बंदिस्त करण्यात आले आहेत, त्यांच्यावर आपत्ती व्यवस्थापन अंतर्गत गुन्हे दाखल करण्यात येतील

-किरण सुरवसे, तहसीलदार, वसई

First Published on February 26, 2020 3:49 am